  Майя Бывальцева 16-тӥ инвожоысен Ижкарын коронавируслэсь прививка пуктыны мобильной пунктъёс котькуд нунал ужалозы. Со сярысь элькунысь тазалыкез утёнъя министерстволэн пресс-службаез ивортӥз. Мобильной пунктъёс Шор площадьын (Park Inn кунокуа но Опера но балетъя кун театр вискын) но Ленин ёросысь «Молл Матрица» вузкарон центр вӧзын ужалозы. Ужан радлыксы: - вордӥськон – удмуртарня – 16 часысен 20 часозь; - кӧснунал – 10 часысен 20 часозь; - арнянунал – 10 часысен 16 часозь. Прививка 18 арессэс ортчем муртъёслы гинэ пукто. Сьӧре паспорт но эм утетъя полис луыны кулэ. Озьы ик эм ужкагазъёсты гожтон понна ручка кутыны ӵекто. Мобильной пунктъёсын «ЭпиВакКорона» но «Спутник V» вакциналэсь нырысетӥ люкетсэ пукто. Вакцинаци азьын эм ужась тазалыкез одно ик эскероз. Инвожо кутсконысен интыысь интые ветлӥсь эм огъетъёсын ё сюрслэсь трос адями коронавируслэсь прививка пуктӥз ни.  Тегъёс: Тазалык Ижкар Удмуртия коронавирус прививка  